21 penerima terima sumbangan bakul makanan
KUCHING: Seramai 21 wakil penerima menerusi Program Kamek Prihatin menerima sumbangan bakul makanan yang disampaikan oleh isteri Yang di-Pertua Negeri Sarawak, Toh Puan Datuk Patinggi Raghad Kurdi Taib menerusi Program Kamek Prihatin yang berlangsung di Majlis Bandaraya Kuching Selatan (MBKS), semalam. Program penyerahan sumbangan tersebut melibatkan 200 penerima secara keseluruhannya bagi penduduk di bawah seliaan MBKS yang terdiri daripada warga emas, orang kurang upaya dan golongan yang dikategorikan sebagai kelompok B40. Antara sumbangan yang diagihkan adalah seperti beras, gula dan beberapa barangan keperluan asas yang lain. Bantuan tersebut merupakan hasil kerjasama Yayasan Ragad bersama Lembaga Penduduk Dan Pembangunan Keluarga Negara (LPPKN) Negeri Sarawak bagi menyantuni golongan yang memerlukan bantuan semasa pandemik Covid-19. Majlis simbolik penyerahan tersebut turut dihadiri oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah, Menteri Kerajaan Tempatan dan Perumahan Sarawak Dato Sri Dr. Sim Kui Hian, Pemangku Ketua Pegawai Eksekutif Yayasan Ragad, Datuk Riffai Husain, Datuk Bandar, Majlis Bandaraya Kuching Selatan Dato Wee Hong Seng dan tetamu kehormat lain. Oleh RYNNA SHA’ERRA 
See author's posts
